|  |
| --- |
| Jiena nemmen! Għinni fil-fidi nieqsa tiegħi!  (Mk 9,24)  .  **LECTIO DIVINA**  **It-Tnejn u Tletin Ħadd**  **Matul is-Sena (Sena B)**  **Mk 12,38-44**  żmien ta’ riflessjoni  Seminarju tal-Qalb ta’ Ġesù  Rabat – Għawdex  2012 |

**“tefgħet kulma kellha”**

**“Ġesù kien qiegħed jgħallem fit-tempju u jgħid: ‘Iftħu għajnejkom mill-kittieba, li jħobbu jduru mat-toroq bi lbiesi twal, jixtiequ min isellmilhom fil-pjazez, u fis-sinagogi joqogħdu fis-siġġijiet ta’ quddiem, u fil-postijiet ewlenin fil-pranzijiet; iberbqu ġid ir-romol, u mbagħad għal wiċċ in-nies idumu ħafna jitolbu. Dawn jieħdu kundanna aktar iebsa.” (v.38-40)**

***“Iftħu għajnejkom”*:** min-nuqqas ta’ koerenza bejn dak li jgħid il-fomm u dak li jsir bl-għemil, bejn dak li jsir bl-għemil u dak li hemm fil-qalb: *“għax huma kliem biss għandhom, imma fatti xejn”* (Mt 23,3).

***“Iħobbu jduru mat-toroq bi lbiesi twal, jixtiequ min isellmilhom”*:** Il-Mulej iħobb l-umli, iċ-ċkejken: *“Min għajnejh merfugħa u qalbu mkabbra, ma nistax inġerrgħu”* (Salm 101,5b); *“Meta wieħed jistiednek għal xi festa ta’ tieġ, tmurx toqgħod fil-post ta’ quddiem... Għax kull min jitkabbar, jiċċekken; u min jiċċekken, jitkabbar”* (Lq 14,8.11).

***“iberbqu ġid ir-romol”*:** *“La taħqrux l-armla jew l-iltim; għax jekk taħqruhom, u huma jsejħuli, jien żgur nismagħha l-għajta tagħhom; u l-qilla tiegħi tixgħel”* (Eż 22,21-22); *“Ma jgħammarx f’dari min jimxi bil-qerq”* (Salm 101,7). Dan kien l-atteġġjament tal-Fargħun mal-poplu Lhudi. Huwa faċli toħroġ mill-pajjiż tal-Fargħun, imma huwa diffiċli tinħeles mill-mentalità tal-istess Fargħun.

***“għal wiċċ in-nies idumu ħafna jitolbu”*:***“b’fommhom ibierku, imma f’qalbhom jisħtu”* (Salm 62,5).

**“Ġesù kien qiegħed biswit it-teżor, iħares u jara xi flus jitfgħu n-nies fit-teżor. Bosta għonja bdew jitfgħu ħafna. Resqet waħda armla fqira u tefgħet biċċtejn żgħar, jiġifieri xi żewġ ċenteżmi.” (41-42)**

***“Ġesù kien qiegħed biswit it-teżor, iħares u jara”*:**Jaf jara dak li l-oħrajn mhumiex jaraw, il-motivazzjonijiet moħbija tagħhom: *“Għax il-Mulej ma jarax bħalma jara l-bniedem, dak biss li jidher fl-għajn, imma l-qalb”* (1 Sam 16,7) u *“Ma jiġġudikax skont ma jidher fl-għajnejn, u ma jagħtix sentenza skont ma jisma’”* (Is 11,3), għalhekk “*Ħa tkun is-sbuħija tagħkom mhux dik li tidher minn barra... imma dik li hi moħbija f’qalbkom, mlibbsa b’tiżjin li ma jitħassarx”* (1 Pt 3,3-4).

***“Resqet waħda armla fqira”*:** Ġesù qed josserva mara bla ebda libsa li tagħtiha identità, mara li dak li għamlet kien bla ħoss: *“Meta tagħmel karità, tmurx iddoqq it-trombi quddiemek, kif jagħmlu dawk ta’ wiċċ b’ieħor fis-sinagogi u fit-triqat, biex in-nies tfaħħarhom. Tassew, ngħidilkom, li l-ħlas tagħhom ġà ħaduh”* (Mt 6,2).

**“Hu sejjaħ d-dixxipli tiegħu u qalilhom: ‘Tassew ngħidilkom, li din l-armla fqira tefgħet aktar minn dawk kollha li tefgħu fit-teżor. Għax dawk kollha tefgħu miż-żejjed tagħhom, imma hi, fil-faqar tagħha, tefgħet kulma kellha, dak kollu li kellha biex tgħix.” (v.43-44)**

***“tefgħu miż-żejjed tagħhom”*:**titqiegħed f’kuntrast ma’ Żakkew l-ġid li kellu li kien kapaċi jiddistakka ruħu minnu (ara Lq 19,8); ma’ Pietru u Indri, li ħallew id-dgħajsa u x-xbiek (ara Mt 4,20). Għax *“F’Alla biss il-mistreħ ta’ ruħi: mingħandu tiġini s-salvazzjoni. Hu biss il-blata u s-salvazzjoni tiegħi, hu l-kenn tiegħi; xejn ma jċaqlaqni”* (Salm 62,2-3).

***“fil-faqar tagħha, tefgħet kulma kellha”*:** Il-veru don mhuwiex li tagħti xi ħaġa, imma li tingħata. Huwa għalhekk id-don tal-ħajja, li tagħti lilek innifsek. L-armla hija prefigurata fi Kristu “*li għad li kien għani, ftaqar minħabba fikom”* (2 Kor 8,9) sa ma *“offra lilu nnifsu”* u “*tgħabba bid-dnubiet tal-kotra”* (Lhud 9, 28). Fil-fatt dan l-episodju jiġi qabel id-diskors eskatoloġiku u dak tal-passjoni, il-mewt u l-qawmien (Mk 13-16), meta Ġesù jingħata kollu kemm hu għalina.

***“kulma kellha”*:** *“Mbagħad staqsiehom: ‘Xi kemm għandkom ħobż? Morru araw’. Meta saru jafu, qalulu: ‘Ħamsa, u żewġ ħutiet”* (Mk 6,38). Ġesù jilqa’ l-offerta li tagħti x’tiswa ħajtek: *“Ħalli xortik f’idejn il-Mulej, u hu jgħinek u jwieżnek; hu qatt ma jħalli l-ġust jitfixkel”* (Salm 55,23). L-att tal-armla huwa att ta’ ġenerożità ladarba parti mill-flus tat-tempju kienu jservu għall-karità, magħmula b’qalbha kollha, b’ruħha kollha, b’moħħha kollu, u bil-qawwa tagħha kollha (ara Mk 12,30). Huwa turija li hija tiddependi biss fuq Alla: *“Dik imbagħad li hi tassew armla u ma għandha ’l ħadd, tqiegħed it-tama f’Alla u tgħaddi jiemha fit-talb u fl-orazzjoni lejl u nhar”* (1 Tim 5,5).

Il-mara tesponi ruħha għall-mewt. Hija l-ġenerożità mingħajr kalkoli: *“Daqs kemm hu ħaj il-Mulej, Alla tiegħek, ma għandi xejn maħbuż; qabda dqiq f’ġarra u ftit żejt fil-kus kull ma baqagħli. Ara, qiegħda niġbor biċċtejn ħatab; issa nħejji xi ħaġa għalija u għal ibni, u mbagħad nikluha u mmutu”* (1 Slat 17,12). Dak li għamlet huwa dak li jgħid Pawlu: *“offru ġisimkom b’sagrifiċċju ħaj, qaddis, jogħġob lil Alla”* (Rum 12,1).